b'\n_START_ARTICLE_\nDenumire Flamsteed\n_START_PARAGRAPH_\nDenumirea Flamsteed a stelelor este asem\xc4\x83n\xc4\x83toare denumirii Bayer  cu excep\xc8\x9bia faptului c\xc4\x83 \xc3\xaen loc de litere grece\xc8\x99ti sunt folosite numere. Fiec\xc4\x83rei stele \xc3\xaei este atribuit un num\xc4\x83r urmat de genitivul numelui latin al constela\xc8\x9biei \xc3\xaen care se afl\xc4\x83. 2554 de stele au fost denumite folosind nota\xc8\x9bia Flamsteed._NEWLINE_Ini\xc8\x9bial numerele au fost atribuite \xc3\xaen ordinea cre\xc8\x99terii ascensiei drepte \xc3\xaen interiorul constela\xc8\x9biei dar, datorit\xc4\x83 efectelor precesiei, ast\xc4\x83zi nu mai respect\xc4\x83 (\xc3\xaen unele cazuri) \xc3\xaen mod precis aceast\xc4\x83 ordine. Aceast\xc4\x83 modalitate de desemnare a stelelor a ap\xc4\x83rut pentru prima oar\xc4\x83 \xc3\xaen versiunea preliminar\xc4\x83 a operei Historia Coelestis Britannica a astronomului englez John Flamsteed, carte publicat\xc4\x83 - f\xc4\x83r\xc4\x83 aprobarea autorului - de c\xc4\x83tre Edmond Halley \xc8\x99i Isaac Newton \xc3\xaen 1712. \xc3\x8en varianta final\xc4\x83 a catalogului lui Flamsteed \xc3\xaens\xc4\x83, ap\xc4\x83rut\xc4\x83 (postmortem) \xc3\xaen 1725, este complet omis\xc4\x83  orice denumire numeric\xc4\x83 a stelelor._NEWLINE_Totu\xc8\x99i aceste denumiri au devenit populare pe parcursul secolului al XVIII-lea \xc8\x99i ast\xc4\x83zi sunt folosite acolo unde nu exist\xc4\x83 o denumire Bayer. La stelele care au o denumire Bayer aceasta este folosit\xc4\x83 - \xc3\xaen marea majoritate a cazurilor - \xc3\xaen locul denumirii Flamsteed. \xc3\x8en cazul \xc3\xaen care denumirea Bayer a unei stele con\xc8\x9bine pe l\xc3\xa2ng\xc4\x83 litera greceasc\xc4\x83 \xc8\x99i un num\xc4\x83r ata\xc8\x99at acesteia se pare c\xc4\x83 denumirea Flamsteed tinde s\xc4\x83 fie mai folosit\xc4\x83, astfel mult mai des se folose\xc8\x99te \xe2\x80\x9e55 Cancri\xe2\x80\x9d dec\xc3\xa2t \xe2\x80\x9e\xcf\x81-1 Cancri\xe2\x80\x9d._NEWLINE_Datorit\xc4\x83 compromisurilor ce au trebuit f\xc4\x83cute la trasarea oficial\xc4\x83 a constela\xc8\x9biilor moderne se \xc3\xaent\xc3\xa2mpl\xc4\x83 ca ast\xc4\x83zi o stea s\xc4\x83 cad\xc4\x83 \xc3\xaen alt\xc4\x83 constela\xc8\x9bie dec\xc3\xa2t cea men\xc8\x9bionat\xc4\x83 \xc3\xaen propria-i denumire Flamsteed (lucru valabil \xc8\x99i pentru denumirea Bayer)._NEWLINE_Catalogul lui Flamsteed cuprindea numai stelele vizibile din Marea Britanie, prin urmare stelele din constela\xc8\x9biile foarte sudice (nefiind vizibile \xc3\xaen aceast\xc4\x83 zon\xc4\x83) nu au denumiri Flamsteed._NEWLINE_Unele date din catalogul lui Flamsteed sunt eronate: de exemplu, f\xc4\x83r\xc4\x83 s\xc4\x83-\xc8\x99i dea seama c\xc4\x83 este o planet\xc4\x83, \xc3\xaen 1690 el observ\xc4\x83 planeta Uranus \xc8\x99i o trece \xc3\xaen catalog ca o stea din constela\xc8\x9bia Taurului cu numele \xe2\x80\x9e34 Tauri\xe2\x80\x9d.'